Sauer 90

Sauer 80, 90 og 92 er sylinderlåsrifler med ikke-roterende sluttstykke og bakvendige roterende låseklakker. Riflen er kjent for kort og glatt sluttstykkegange, men også for å være teknisk komplisert.

I Europa ble riflen ble opprinnelig solgt under navnet Sauer 80. Riflen ble markedsført i USA som Sauer Colt fra 1973 til 1985, og Browning hadde en spesialmodell med stålpaneler mellom 1979 til 1984. Sauer 90 og 92 var senere oppdaterte modeller som bare ble solgt i Europa, hovedsakelig med endringer på kolbe og avtrekksbøyle.

Sauer 80 ble designet i 1970 og introdusert til markedet i 1972. I 1982 kom Sauer 90. Sauer 90 og 92 ble produsert frem til 2006.

Etter at Husquarna og Carl Gustaf for en stund sluttet å produsere egne rifler fullt ut, kjøpte de istedet halv- og helfabrikat-rifler av Sauer.  I Sverige ble det derfor produsert varianter av Sauer 80 under navnet Carl Gustaf 3000 (M.3000 eller CG 3000). De var svært like originalen, men med noen små forskjeller, som for eksempel skjefte og kikkertmontasjer. Mesteparten av riflen ble laget i Tyskland, mens løp og montering ble gjort i Sverige. Alle låskassene var laget i Tyskland, og Carl Gustaf-riflene hadde derfor bumerke fra Sauer. Lux-utgavene av CG 3000 ble bygd helt og holdent av Sauer i Eckernförde, mens standardutgavene ble satt sammen i Sverige av låskasse laget av Sauer, pipe fra Carl Gustaf og MonteCarlo-skjefter fra Sverige.

Teknisk 
Riflen er kjent for å ofte ha svært god presisjon, og har blitt brukt av jegere og sportsskyttere, samt i en skarpskytterversjon kalt SIG Sauer SSG 2000 av politi og forsvar.

Til å være jaktrifle er Sauer 80/90 kjent for noe høy vekt i forhold til konkurrerende modeller.

Skjefte 
Riflen ble levert med ulike typer treskjefter, og særlig de tyske skjeftene var kjent for høy kvalitet. Sikringen er plassert lett tilgjengelig på kolbehalsen, men lite tregods i kolbehalsen gjør det til et svakt punkt som er kjent for å være utsatt for sprekker. Riflen er også kjent for å være vanskelig å bedde på grunn utformingen av rekylklakken og pipemutteren, samt med tanke på å få magasinene til å sitte korrekt.

Avtrekk 
Avtrekket har en spesiell konstruksjon bygd på ruller. Det er kjent for å være komplisert og følsomt for skitt, og bør derfor rengjøres ofte for å unngå klikk. Riflen ble også levert med snellertavtrekk som aktiveres ved å skyve avtrekkeren frem.

Sluttstykke 
Hevearmsløftet er på 60 grader, hvilket gjør riflen enklere å operere med kikkertsikte. Det er en knapp på sluttstykket slik at man kan tømme våpenet med sikringen på. På bakenden av sluttstykket er det tre massive låseklakker. Låseklakker på baksiden av sluttstykket gir kortere sluttstykkegange, men fører også til at hylsen strekker seg mer under skyting. Dette gir større hylseslitasje, og messingen kan derfor ikke lades om på nær like mange ganger som på en konvensjonell rifle med låseklakker foran på sluttstykket. Det er kjent at uthulingene for låseklakkene i låskassen bør rengjøres jevnlig for å unngå at våpenet stopper å veksle. På grunn av bakvendige låseklakker er riflen også kjent for å være veldig følsom overfor olje eller vann i kammeret, til og med i større grad enn Krag-Jørgensen.

Låskasse 
Sauer 80/90/92 og Lux-utgaven av CG 3000 har patronvarsler for kammeret og underbeslag i stål. Standardutgaven av CG 3000 har underbeslag i aluminium og mangler patronvarsler.

Låskassen ble produsert i fire varianter. De ulike typene låskasser brukte forskjellige rettmatede radmagasiner.

Short action
.222 Rem, .22-250, .243 Win og .308 Win.

Medium action
.25-06 Rem, .270 Win og .30-06.

Magnum action
7mm Rem Mag, .300 Win, .300 Wby Mag og .375 H&H.

Safari magnum
Kun i .458 Win Mag.

Colt Sauer er sjeldnest i kalibrene .22-250 for kortkasse, .25-06 i mediumkasse og .375 H&H i magnumkasse.

SSG2000 var kamret for .223 Rem, .308 Win, 7.5×55mm og .300 Win Mag.

Pipe 
Sauer 80/90 skiller seg fra tradisjonell pipeinnfestning ved at pipen er festet med sekskantnøkkel. Løpet kan dermed skiftes med håndverktøy. Riflen kan dermed sees på som et slags systemvåpen, men skiller seg fra moderne pipeskiftsystem ved at låseavstanden (eng. headspace) er justerbar og derfor må settes ved pipeskift. Vekselpiper kan være vanskelig å oppdrive.

Referanser

Se også 
 SIG Sauer SSG 2000
 Krag-Jørgensen
 Husqvarna 1900
 Carl Gustaf 2000
 Remington 7600

Eksterne lenker 
 Sauer 90 Jungjägerfragen - Lutz Möller Geschichte

Repetergeværer
Tyske skytevåpen